Aeschylus, Eumenides, line 607\nπῶς γάρ σ᾽ ἔθρεψ᾽ ἂν ἐντός, ὦ μιαιφόνε,\nζώνης; ἀπεύχῃ μητρὸς αἷμα φίλτατον;\nἤδη σὺ μαρτύρησον: ἐξηγοῦ δέ μοι,\n610Ἄπολλον, εἴ σφε σὺν δίκῃ κατέκτανον.\nδρᾶσαι γὰρ ὥσπερ ἐστὶν οὐκ ἀρνούμεθα.\nἀλλ᾽ εἰ δίκαιον εἴτε μὴ τῇ σῇ φρενὶ\nδοκεῖ τόδ᾽ αἷμα, κρῖνον, ὡς τούτοις φράσω.\nλέξω πρὸς ὑμᾶς τόνδ᾽ Ἀθηναίας μέγαν\n615θεσμὸν δικαίως,—μάντις ὢν δ᾽ οὐ ψεύσομαι.\nοὐπώποτ᾽ εἶπον μαντικοῖσιν ἐν θρόνοις,\nοὐκ ἀνδρός, οὐ γυναικός, οὐ πόλεως πέρι,\nὃ μὴ κελεύσαι Ζεὺς Ὀλυμπίων πατήρ.\nτὸ μὲν δίκαιον τοῦθ᾽ ὅσον σθένει μαθεῖν,\n620βουλῇ πιφαύσκω δ᾽ ὔμμ᾽ ἐπισπέσθαι πατρός:\nὅρκος γὰρ οὔτι Ζηνὸς ἰσχύει πλέον.\nΖεύς, ὡς λέγεις σύ, τόνδε χρησμὸν ὤπασε,\nφράζειν Ὀρέστῃ τῷδε, τὸν πατρὸς φόνον\nπράξαντα μητρὸς μηδαμοῦ τιμὰς νέμειν;\n625οὐ γάρ τι ταὐτὸν ἄνδρα γενναῖον θανεῖν\nδιοσδότοις σκήπτροισι τιμαλφούμενον,\nκαὶ ταῦτα πρὸς γυναικός, οὔ τι θουρίοις\nτόξοις ἑκηβόλοισιν, ὥστ᾽ Ἀμαζόνος,\nἀλλ᾽ ὡς ἀκούσῃ, Παλλὰς οἵ τ᾽ ἐφήμενοι\n630ψήφῳ διαιρεῖν τοῦδε πράγματος πέρι.\nἀπὸ στρατείας γάρ νιν ἠμποληκότα\n†τὰ πλεῖστ᾽ ἄμεινον εὔφροσιν δεδεγμένη,\nδροίτῃ περῶντι λουτρὰ κἀπὶ τέρματι\nφᾶρος περεσκήνωσεν †, ἐν δ᾽ ἀτέρμονι\n635κόπτει πεδήσασ᾽ ἄνδρα δαιδάλῳ πέπλῳ.\nἀνδρὸς μὲν ὑμῖν οὗτος εἴρηται μόρος\nτοῦ παντοσέμνου, τοῦ στρατηλάτου νεῶν.\nταύτην τοιαύτην εἶπον, ὡς δηχθῇ λεώς,\nὅσπερ τέτακται τήνδε κυρῶσαι δίκην.\nCitation URI: http://data.perseus.org/citations/urn:cts:greekLit:tlg0085.tlg007.perseus-grc1:607-639